Ukraina rahbariyatiga qarshi terakt, Turkiya–Ukraina–Rossiya maxsus aloqa kanali va Rossiyaning “kutilmagan” qarori

Rossiya qo'shinlarining Ukraina hududlariga bostirib kirishi ortidan boshlangan urush 24 fevraldan buyon davom etmoqda. Quyida 15 iyun kuni sodir bo'lgan mojaroga aloqador asosiy yangiliklarni taqdim etamiz.
Bayden Ukrainaga navbatdagi 1 milliard dollarlik harbiy yordam paketini e'lon qildi
AQSh prezidenti Jo Bayden Ukrainaga yangi yordam — mudofaa uchun 1 milliard dollar, gumanitar yordam sifatida esa 225 million dollar berilishini e'lon qildi.
“Vashington Kievga qo'shimcha artilleriya, qirg'oq mudofaasi uchun qurollar, artilleriya uchun o'q-dorilar, ilg'or raketa tizimlarini yuboradi”, — deya ma'lum qilgan davlat rahbari.
Ukraina politsiyasi mamlakat rahbariyatiga qarshi teraktning oldini olganini e'lon qildi
“Ukraina milliy politsiyasi mamlakat rahbariyatiga qarshi teraktning oldini oldi”, — deya ma'lum qildi mamlakat IIV rahbarining birinchi o'rinbosari Evgeniy Enin to'liq ma'lumotni ochiqlamagan holda.
Uning aytishicha, ma'lumotlar “g'alabadan so'ng” beriladi. Ammo Evgeniy Enin hibsga olinganlar haqidagi ma'lumotlarni ochiqlagan. Uning so'zlariga ko'ra, qurolli to'qnashuv vaqtida Ukraina milliy politsiyasi qo'poruvchilikda gumon qilingan 800 dan ortiq kishini qo'lga olib, Ukraina xavfsizlik xizmatiga topshirgan. Shuningdek, 123 dan ortiq aksil-terror guruhlari tuzilib, bu ishga 1,5 ming nafargacha kishi jalb etilgan.
Zelenskiy Ukrainaning Evropa Ittifoqiga qo'shilishini qo'llab-quvvatlovchi davlatlarni ma'lum qildi
Ukraina prezidenti Vladimir Zelenskiy Ukraina, Shimoliy Makedoniya, Albaniya va Chernogoriya Ukrainaga Evropa Ittifoqi a'zoligiga nomzod maqomini berishni qo'llab-quvvatlash bo'yicha qo'shma bayonot qabul qilganini aytdi.
Ma'lum qilinishicha, davlat rahbari bu haqda Albaniya bosh vaziri Edi Rama va Chernogoriya bosh vaziri Dritan Abazovich bilan uchrashuvdan so'ng o'tkazilgan brifingda aytib o'tgan, unga Shimoliy Makedoniya bosh vaziri Dimitar Kovachevskiy ham video aloqa orqali qo'shilgan.
Turkiya Ukraina va Rossiya bilan g'alla inqirozi bo'yicha maxsus aloqa kanali yaratdi
Turkiya Mudofaa vazirligi tashabbusi bilan g'alla inqirozidan chiqish uchun Ukraina va Rossiya bilan aloqaning “qizil chizig'i” shakllantirildi. Bu haqda Turkiya Mudofaa vazirligi rahbari Hulusiy Akar ma'lum qildi.
Keltirilishicha, o'tgan hafta Akar rossiyalik va ukrainalik hamkasblari Sergey Shoygu hamda Aleksey Reznikov bilan telefon orqali muloqot qilgan. Departament rahbarlari o'rtasidagi muloqotning mavzularidan biri Ukraina portlaridan g'alla tashuvchi quruq yuk kemalarini olib chiqish bo'lgan.
Akar tashabbusi bilan uch davlat mudofaa idoralari vakilini birlashtirgan “qizil chiziq” tashkil etilgan. Ukraina va Rossiya vakillari ushbu kanal orqali Turkiya bilan to'g'ridan-to'g'ri bog'lanib, Ukraina donini eksport qilishni tashkil etish bilan bog'liq masalalarni muhokama qilishi mumkin.
Rossiya kutilmaganda Ukraina bilan imkon qadar tezroq tinchlik o'rnatishga intilishini e'lon qildi
Rossiya xavfsizlik kengashi kotibi Nikolay Patrushev mamlakat rahbariyati Ukraina bilan imkon qadar tezroq siyosiy va diplomatik kelishuvlarga erishishdan manfaatdor ekanini aytdi. Bu haqda “TASS” xabar berdi.
“Rossiya siyosiy va diplomatik kelishuvlarga imkon qadar tezroq erishilishidan manfaatdor, bu esa harbiy harakatlarni to'xtatish imkonini beradi. Biroq Moskva va Kiev o'rtasidagi muzokaralar hozircha Ukraina tomonidan muzlatib qo'yilgan”, — degan u.
Patrushev, shuningdek, Ukraina va Rossiya o'rtasidagi muzokaralar AQSh va Buyuk Britaniya vakillarining talabi bilan muzlatilganini ta'kidlagan.